**Κοινωνιο-επιστημονικό θέμα: Αντισυλληπτικά χάπια**

Ένα θέμα που απασχολεί – ή που θα έπρεπε να απασχολεί – τους νέους είναι η αντισύλληψη. Πρόκειται μάλιστα για ένα θέμα για το οποίο οι νέοι συνηθίζουν να προστρέχουν περισσότερο σε ανεπίσημες μεθόδους ενημέρωσης, όπως φίλοι ή ΜΜΕ. Η ελλιπής τους ενημέρωση όμως μπορεί να επιφέρει επώδυνες συνέπειες στην υγεία τους. Οι επαγγελματίες υγείας, ακόμα και αυτοί που προέρχονται από την τεχνική εκπαίδευση (βοηθοί νοσηλευτών, βοηθοί ιατρικών εργαστηρίων, βοηθοί φαρμακείου) μπορούν να διαδραματίσουν ενεργό ρόλο στην ενημέρωση των νέων που δεν αποφασίζουν να επισκεφτούν το γιατρό. Αυτό συμβαίνει είτε επειδή εργάζονται στους χώρους που διατίθενται τα μέσα αντισύλληψης ή διενεργούνται σχετικές εξετάσεις είτε επειδή ως επαγγελματίες υγείας θεωρούνται από τον περίγυρό τους πιο ειδικοί από τον απλό φίλο αλλά και πιο εύκολα προσεγγίσιμοι από έναν γιατρό γυναικολόγο.

Μία μέθοδος αντισύλληψης είναι η χρήση αντισυλληπτικών χαπιών. Ενώ είναι η πλέον αποτελεσματική μέθοδος αντισύλληψης, αντιμετωπίζεται με σκεπτικισμό από πολλούς και βέβαια όχι άδικα, λόγω των αρκετών παρενεργειών που προκαλούν. Από την άλλη μεριά, δε φαίνεται οι νέοι να έχουν τον ίδιο σκεπτικισμό πριν προβούν σε διακοπή μίας ανεπιθύμητης κύησης, επέμβασης με πολύ σοβαρότερες συνέπειες. Στόχος του μαθήματος της φαρμακολογίας και άλλων συναφών μαθημάτων πρέπει να αποτελούν:

* Η βαθιά γνώση των μαθητών σχετικά με τον κύκλο γονιμότητας της γυναίκας και των επιμέρους σταδίων αυτού. Πρέπει να γνωρίζουν σε ποια στάδια είναι δυνατό να συμβεί η γονιμοποίηση, σε τι ποσοστό και τι μπορεί να επηρεάσει τη χρονική πρόβλεψη των σταδίων αυτών.
* Η πληροφόρηση των μαθητών σχετικά με τις διάφορες μεθόδους αντισύλληψης, πως λειτουργεί η καθεμία και ποια είναι τα ποσοστά αποτυχίας τους.
* Η πληροφόρηση των μαθητών για τις ανεπιθύμητες ενέργειες και τους κινδύνους που συνοδεύουν τη χρήση των αντισυλληπτικών χαπιών. Οι μαθητές πρέπει να γνωρίζουν επακριβώς τους κινδύνους και όχι να τα δαιμονοποιούν.
* Η γνώση των μαθητών σχετικά με τις διαφορετικές κατηγορίες των αντισυλληπτικών χαπιών, τα πλεονεκτήματα και μειονεκτήματα της κάθε κατηγορίας.
* Οι μαθητές πρέπει να γνωρίζουν ότι η χρήση των αντισυλληπτικών δε μπορεί να γίνεται συνέχεια, αλλά υπόκειται σε συγκεκριμένους χρονικούς περιορισμούς και περιορισμούς σε φάρμακα που μπορούν παράλληλα να λαμβάνονται. Έμφαση πρέπει να δίδεται στην αναγκαιότητα ιατρικής παρακολούθησης σε περίπτωση που επιλεγεί αυτή η μέθοδος αντισύλληψης.
* Η πληροφόρηση σχετικά με τους κινδύνους και τις επιπτώσεις από μια διακοπή ανεπιθύμητης εγκυμοσύνης.
* Η πληροφόρηση των μαθητών σχετικά με το κόστος της κάθε μεθόδου αντισύλληψης, καθώς και της διακοπής κύησης αφού το κόστος αποτελεί σημαντικό περιοριστικό παράγοντα στις μέρες μας.

Ο εκπαιδευτικός οφείλει να φροντίσει ώστε οι μαθητές του να γνωρίζουν όλους τους ανωτέρω παράγοντες ή τουλάχιστον να είναι ενήμεροι για την ύπαρξή τους και ικανοί να αντλήσουν μόνοι τους τις σχετικές πληροφορίες. Τούτο κρίνεται ιδιαίτερα σημαντικό αφού δεν υπάρχουν συνταγές, ούτε «σωστή απάντηση» για την αντισύλληψη, αλλά το κάθε ζευγάρι πρέπει να κάνει τη δική του επιλογή συνεκτιμώντας τα οφέλη και τους κινδύνους.